*„Vagy nem tudjátok, hogy igazságtalanok nem örökölhetik Isten országát!” (1Kor 6,9)*

*„Minden szabad nekem, de nem minden használ. Minden szabad nekem, de ne váljak semminek a rabjává.” (1Kor 6,12)*

*„Vagy nem tudjátok, hogy a ti testetek a Krisztus tagja? Most tehát azok, akik a Krisztus tagjai, parázna nő tagjaivá legyenek? Szó sem lehet róla!” (1Kor 6,1)*

**Kedves Testvérek!**

Pál apostol e kemény szavakkal szeretné megszüntetni a Korinthusi gyülekezetben bekövetkezett „pártoskodást”, szakadást. A korinthusi gyülekezet szakadni készül, mert nem ismerik fel, hogy bárki, bármit is mond, prédikál, magyaráz, ők csak emberi módon beszélnek, saját dicsőségükre. A gyülekezet figyelmen kívül hagyja azt az alaptételt, hogy egyházat, gyülekezetet, társadalmi kapcsolatokat, életet, családot csak és kizárólag a megvettetett alapra, Jézus Krisztusra szabad és kell építeni!

A páli időben, Korinthusban megtalálhatjuk a bűn, a negatív emberi és társadalmi tulajdonságok teljes tárházát. Az apostol missziói munkája folytán sokan változtatnak az életvitelükön, de a változtatás csupán felszínes, mert alaptalan, mellőzik a fundamentumot, Jézus Krisztust!

A Krisztus nélküli élet, meghasonulást idéz elő. Meghasonul az ember a világ bűneivel – paráznaság, önteltség, hatalomvágy, gazdagság, hamisság – és olyan életet építenek, ami ideig-óráig tart és a legkisebb próbatétel elpusztítja azt.

Minden csak Krisztus segítségével történhet, minden maradandó csak a krisztusi alapra épülhet!

Nagy felelősség hárul a ma élő hívő emberekre – „Mert mi Isten munkatársai vagyunk,…” (1Kor 3,9) –, hogy mint munkatársak mit építünk a megvettetett alapra. Olyan maradandó és a Sátánnak ellenálló egyházat, gyülekezetet, családot kell építenünk, amely Isten kegyelmébe simulva, Jézus Krisztusra épül. Az, hogy maradandó-e valami, majd a tűzpróbát követően fog kiderülni, de a legnagyobb tűznek kell ellenállnia, mégpedig a bűnnek.

Nekünk, Presbitereknek és valamennyi „Isten munkatársának”, úgy kell szolgálnunk az Egyházat, hogy a bűn, a vírus, a pártoskodás, a szakadás ne férkőzhessen be a gyülekezeteinkbe, ne okozzon megosztottságot, eltávolodást az egyháztól!

Ennek érdekében minden dolgunk és szolgálatunk középpontjában Jézus Krisztusnak kell állnia és Őt kell mindenek elé helyezni!

A bevezető Ige alapján komolyan kell vennünk, hogy mi, Isten fiai, Krisztus tagjai, semmi módon nem lehetünk a bűnnek, a „paráznaságnak” tagjaivá, tudva, hogy csak egy Urat szolgálhatunk, és nem sántikálhatunk két úr szolgálatában: a szeretet úrának és a bűn urának szolgálatában.

Maradjunk meg az Úrban, mert „Ha van vigasztalás Krisztusban, ha van szeretetből fakadó figyelmeztetés, ha van közösség a Lélekben, ha van irgalom és könyörület, akkor tegyétek teljessé örömömet azzal, hogy ugyanazt akarjátok: ugyanaz a szeretet legyen bennetek, egyet akarva ugyanarra törekedjetek. Semmit ne tegyetek önzésből, se hiú dicsőségvágyból, hanem alázattal különbnek tartsátok egymást magatoknál és senki se a maga hasznát nézze, hanem mindenki a másikét is.” (Fil 2,1-4)

A Korinthusbeli és a Filippi gyülekezetekhez írott levél valamennyi sorát magunkra nézve is fontosnak kell tartanunk. Az apostoli időkben is felütötte fejét az a sok megvetendő emberi tulajdonság, ami a bűn útjára sodorta az embereket és önerőből képtelenek voltak visszatérni a helyes útra, ahogyan mi is képtelenek vagyunk, önerőből a helyünkre állnunk, ahová Isten helyezett bennünket, ahol Isten dicsőségére állnunk és szolgálnunk kell!

**Kedves Testvérek!**

Maradjunk meg az Úrban, építsünk Jézus Krisztusra, mint Isten által megvetett alapra, mert csak így lesz tökéletes időt- és bűntálló az építményünk, az Egyházunk, a Gyülekezetünk, a Családunk és mi magunk is!

Szolgáljunk szeretettel, önzetlenül, és ne a magunk érdekeit helyezzük előtérbe, hanem a Jézus Krisztus tanítását követve az Egyház és a közösségi érdeket!

Így építhetjük fel „testünk templomát”, így lehetünk Egyházunk élő kövei, így gyarapíthatjuk az üdvözült lelkek gyülekezetét, és így szolgálhatunk Istennek tetsző, hiteles cselekedetekkel!

Isten elé ne a felesleget vigyük, Istennek ne csak a plusz szabadidőnket ajánljuk fel, hanem a javaink legjavát – hiszen mi is kaptuk –, és a teljes időnket, a teljes erőnket állítsuk az Ő szolgálatába. Istennek nem a „fél szívünkre”, nem a néha-néha csatarendbe álló munkatársakra van szüksége, hanem arra, hogy teljes szívünkből, teljes erőnkből szolgáljunk az Ő dicsőségére, Jézus Krisztus által!

Fejlődjünk az evangélium ismeretében, hogy hiteles munkatársai legyünk Istennek, és az Ő földi szolgálóinak, a lelkipásztoroknak, fejlődjék, gyarapodjék Krisztus Egyháza, a Magyarországi Református Egyház!

Adja Isten, hogy a presbiteri szolgálatok színvonala növekedjen, a szolgáló presbiterek száma sokasodjon, hogy példamutató szolgálói legyenek a gyülekezeteknek!

Az előttünk álló tisztújítások és választásokhoz Isten adjon imádságos szívet, bölcsességet, hogy a választások békességben, szeretetben menjenek végbe, és Istennek tetsző eredmények születhessenek, hogy a Magyarországi Református Egyház tovább tudjon építkezni az Isten által megvetetett alapra, Jézus Krisztusra!

Kelt. Debrecen, 2020. szeptember 21.

**Török Csaba Pál s.k**

*DEM Presbiteri Szövetségének*